Mao Dun, primeiro editor da revistaMao Dun, primeiro editor da revista

|  |  |
| --- | --- |
|  | Este artigo amosa escritos chineses. Sen o soporte axeitado, o texto pode mostrar símbolos sen sentido, coma caixas, marcas e outros. |

***Renmin wenxue*** (chinés simplificado: 人民文学; *pinyin*: *Rénmín wénxué*) é a revista mensual da Asociación de Escritores da China, especializada na publicación de novelas, poesía, ensaios e reportaxes. É unha das publicacións máis representativas da literatura chinesa contemporánea, e a revista literaria chinesa máis antiga aínda en circulación. O seu nome foi decidido por Guo Moruo (1892-1978), e o seu primeiro editor foi o célebre escritor Mao Dun (1896-1981).

Historia
--------

*Renmin wenxue* foi a primeira revista literaria da República Popular da China. Comezou a editarse o 25 de outubro do ano 1949, co apoio do goberno comunista. No seu primeiro número, publicouse un retrato de Mao Zedong. O pé de páxina, escrito na caligrafía do propio Mao, rezaba o seguinte: "Pola creación de aínda máis obras boas".

Durante esta primeira etapa, a revista publicou editoriais, poemas propagandísticos e álbums especiais. Por exemplo, no primeiro número publicouse o álbum *Lu Xun xiansheng shishi shisan zhounian jinian* 鲁迅先生逝世十三周年纪念 ("Conmemoración polo décimo terceiro cabodano de Lu Xun"), e no terceiro a colección *Qinghe Sidalin qishi shouchen shiji* 庆贺斯大林七十寿辰诗辑 ("Escolma poética para celebrar o setenta aniversario de Stalin"). As imaxes e debuxos políticos eran outra compoñente indivisible. Co tempo, foi publicando tamén moitos comentarios e críticas. Algúns deles eran réplicas ao *Renmin ribao* 人民日报 ("O xornal do pobo") e outros xornais. 

As novelas tamén formaban unha parte importante da revista. Moitas das obras publicadas trataban temas como a vida no exército, a realidade dos campesiños ou a loita de clases no mundo rural, como *Huoguang zaiqian* 火光在前 ("Co lume diante"), de Liu Baiyu. Tamén se republicaron edicións actualizadas e adaptadas de obras clásicas, como *Hongloumeng* 紅樓夢 ("O soño do pavillón vermello") ou *Sanguo yanyi* 三國演義 ("O romance dos Tres Reinos").

 

No ano 1952, as artes e a literatura do país sufriron un gran cambio a causa da política maoísta da Rectificación dos Estilos (*Zhengfeng yundong*, 整风运动). *Renmin wenxue* tivo que someterse a unha "fonda inspección", xa que non participara na condena nacional á novela *Women fufu zhijian* 我们夫妇之间 ("Entre o noso matrimonio"). Tamén se viu afectado o seu editor adxunto, o poeta Ai Qing, que foi enviado a un campo de reeducación. A partir do 1956, a revista sumouse ao movemento da literatura realista, publicando novelas como *Zai qiaoliang de gongdi shang* 在桥梁的工地上, "A construción da ponte", de Liu Binyan. Escritores como Li Guowen ou Zong Pu ingresaron ao mundo literario a través desta revista.

|  |  |
| --- | --- |
|  | A Galipedia ten un portal sobre: ***China*** |

Notas
-----

1. 1 2 3 4  "人民文学". *百度百科*. Consultado o 2023-12-05.
2. ↑  Fleit Hang, Krista (2013). *Literature the People Love: Reading Chinese Texts from the Early Maoist Period (1949-1966)* (en inglés). Palgrave MacMillan.
3. 1 2  "关于我们 - 欢迎访问人民文学杂志社". *www.rmwenxue.cn*. Arquivado dende o orixinal o 07 de decembro de 2023. Consultado o 2023-12-06.
4. ↑  "Inscription for the Inaugural Issue of Renmin Wenxue (People's Literature)". *www.marxists.org*. Consultado o 2023-12-05.
5. 1 2  Fleit Hang, Krista (2009). "People's literature and the construction of a new Chinese literary tradition". *Journal of Modern Literature in Chinese* **9** (2): 87–107.
6. ↑  "FileRoom.org - Ai Qing, Chinese poet". *web.archive.org*. 2004-05-30. Archived from the original on 30 de maio de 2004. Consultado o 2023-12-06.

Véxase tamén
------------

### Ligazóns externas

* 人民文学 Arquivado 06 de decembro de 2023 en Wayback Machine. (Páxina web da revista)